ПРЕДИЗВИКАТЕЛСТВОТО 


Преди повече от двадесет години, обикаляйки с 
група колеги мегалитните паметници в планините 
Странджа, Сакар и Източните Родопи, “се срещнах” 
със Св. Марина. Възрастните хора, които ни упътваха 
и водеха по планинските чуки, за да опишем крепости- 
те, некрополите и долмените, разказваха за младостта 
си, за празниците и за преживяванията си, когато са 
били моми и ергени. Много често нашите водачи на- 
ричаха долмените “змейови къщи” и ни обясняваха, че 
преди много години в тях живеели змейове. Тези зме- 
йове бяха описвани ту като хора, но много едри и сил- 
ни, с искрящи очи, които могат да бъдат разпознати 
по крилцата под мишниците си, ту като летящи огро- 
мни влечуги - “приличат на кросно с глава голяма ка- 
то на овца, блестящи очи, и летят”. От дума на дума 
се стигаше и до момите и младите булки, залюбени и 
грабнати от змейове. В разговориге неизменно комен- 
тирахме как може да се освободи такава мома или 
млада жена от любовта на змей. 

Археологическите паметници, които бяха обект 
на обиколките из Странджа, Сакар и Родопите, са 
трудно достъпни и за джип, тъй че вървяхме пеша. 
Крепостите и долмените са места, където ще е чудо, 
ако не видиш змия или смок, така че често в краката 
ни се шмугваше някое влечуго. То извикваше неопи- 

суема паника в дамските редици на групата и желание 
за змиеубийство в мъжките. Нашите водачи по пра- 
вило не разрешаваха смазването на влечугото. Тези 
мъже на напреднала възраст, но с пъргавина, която 
извикваше завист у нас далеч по-младите, излъчваха 
съвсем различно отношение към всичко, което ни зао- 
бикаляше в планината и което ни се случваше по вре- 
ме на лутането, за да открием поредната “змейова къ- 
ща” или “юрт”! Този свят, за тях, бе одухотворен, те 
се опитваха да разчетат чувствата и мислите на окол- 
ната природа, на животни и птици. Всяко живо съ- 
щество имаше точно определено място в техния све- 
тоглед. Времето, в което живееха, се движеше по съв- 
сем други закони и те съвсем не предполагаха линей- 
ната му последователност. 

При една почти научна дискусия за необходи- 
мостта да носим инжекции с противозмийски серум, 
за да не се случи нещо непоправимо с някой от група- 
та, кой би могъл да ни ги купи и, всъщност, ако ги 
имаме, къде ще намерим хладилник и хладилна чанта, 
за да ги съхраняваме, нашият водач от гр. Граматико- 
во, Малкотърновско, се намеси в разговора. Отначало 
ни се стори несериозно твърдението му, че това не е 
необходимо. След толкова изминали години започвам 
да си мисля, че този дядо имаше право. За да се нами- 
рам на приказка, докато се провирахме през тръна- 
ците, го попитах защо мисли така, нали в Странджа се 
срещат, и то често, отровни змии. Тогава за пръв път 
чух за Св. Маринка, както умалително я наричат по 
този край. 

Змиите не хапят, ако не ги закачаш или не ги на- 
стъпиш, сподели с нас водачът истина, която ние, 
разбира се знаехме. Ако те захапе змия - продължи 
той - отиваш на баячка. пък Св. Маринка наказвала 
змията. Така научих, че Св. Маринка е “висия”? на 
змиите. Зимно време държи змиите затворени в една 
пещера. а пролетно време ги пуска навън. Навън, из- 
вън пещерата, обаче, излизат само малките змии, а 
големите светицата държи затворени, тъй като те мо- 
гат много да навредят на хората. Ако някоя змия уха- 
пе човек, светицата я “записва”. Когато застудее, не я 
прибира в пещерата, а я оставя навън, за да умре. Та- 
ка че, види ли някой умряла змия от студ, значи е на- 
казана от Св. Маринка. Така, заинтересувана от тази 
владичица на змиите, в моя дневник започнаха да се 
появяват записани разкази на хората от Странджа за 
нея. 

По това време в някои от обхожданията на на- 
шата експедиция“ се включиха проф. д-р Иваничка Ге- 
оргиева, тогава все още доцент, и съпругът й Христо 
Юскеселиев, известен журналист-фотограф. Г-жа Ге- 
оргиева тогава завършваше своята книга “Българска 
народна митология” и допълваше материалите си за 
нея. Любопитството ме накара да попитам специалис- 
та-етнограф за Св. Марина и, за мое щастие разбрах, 
че точно тя е автор на единствената статия на българ- 
ски език за светицата” В същата тази група бяха и 
проф. Иван Венедиков, който, въпреки че мислеше за 
мегалитите и за движенията на племена и народи от 
Европа към Мала Азия и обратното, намираше време 

да разговаря с нас, студентите (и, както се оказа, бъде- 
щи научни труженици), за богатството на българския 
фолклор. По-късно на всички четящи стана ясно, че 
фолклорът е негова скрита любов Ръководител и 
вдъхновител на нашето малко общество беше проф. д- 
р Александър Фол, който, както се установи по-късно, 
е гледал българския фолклор с очите на Тракийския 
орфизъм.” Този поглед му позволи да напише в по- 
сетнешните си книги едни от най-интересните стра- 
ници за фолклора. които, макар и споделени на бъл- 
гарски език, си остават тайна за множеството наши 
етнографи, фолклористи, етнолози, антрополози и 
прочие. Това отклонение от светицата ми бе необхо- 
димо, за да спомена с добра дума и благодарност уче- 
ни, които насърчаваха всяко любопитство към света, 
що ни заобикаля. 

Линейното време си течеше, а, както е известно, 
то се движи винаги в една посока, но Св. Марина съ- 
ществуваше за мене в едно друго време - в цикли- 
ческото. Тя непрекъснато се появяваше по разни пово- 
ди, за да не ми позволи да я забравя. Разбрах, че е ле- 
чителка, особено ако вярваш в нея. И аз, като десетки 
хиляди жени преди мене, лекувах семейството си с во- 
да и камъчета от нейна пещера, слушах разкази за нея, 
обиколих най-известните места, където я почитат, не 
пропусках да поровя в книгите и да направя фишове 
за това, което ме вълнува или ми е хрумнало. 

Св. Марина се оказа многолика дева с не 
съвсем благ характер. Ако не я почиташ непрекъсна- 
то. може дете от рода да се разболее или нещастие да 

се случи. Трябва, обаче, да призная, че Св. Марина 
бързо прощава - щом я почетеш, като почистиш аяз- 
мото! и конака! й, или й принесеш курбан. Ако вяр- 
ваш в нея - много малко се иска от теб, за да ти по- 
могне. Хилядолетия фолк-лорният й образ не се е 
уплашил от официалния, от църковния. Този образ 
устоял и на забраните, налагани от светската власт 
през петдесетте и шестдесетте години на нашето сто- 
летие, още повече, че за да не я забравят, светицата 
сама вършела и не дотам добри неща, за които ще 
стане дума по-надолу. За особения й характер би 
трябвало да се досетим още от легендата, записана в 
някои варианти на житието й, че дракон я глътнал, но 
тя така го задавила, че той се пръснал. Разбира се, 
съгласно официалното тълкуване, драконът, като оли- 
цетворение на дявола, на изкушението, искал да я от- 
„клони от христовата вяра, но тази нейна вяра била 
толкова силна, че той не издържал на нея. За това 
била изобразявана по иконите като драконо- или дя- 
волоубийца - тя тъпче чудовището или, вдигнала дес- 
ница, с чук, тесла или кръст налага главата му, като го 
държи с другата за перчема. На някои от тези изобра- 
жения девицата предварително е оковала дявола с ве- 
риги и го е поставила на колене. Дори в днешно вре- 
ме, когато в научно-фантастичните екшъни виждаме 
не една супержена, такава хладнокръвна дева няма. 
Св. Марина се оказа почитана в пещери, името 
й е топоним на връх, под който се намира един от 
най-известните мегалитни храмови комплекси в Из- 
точните Родопи." Там има и нейн свещен извор. Све- 

тицата посещава сънищата на хора, които вярват в 
нея, пророкува или дава съвети какво да се направи, за 
да се спасят вярващите от болести и нещастия. 

Св. Марина е еднакво почитана и от българско- 
то, и от гръцкото население, а като Огнена Марина е 
почитана от всички православни народи на Балканите. 
Оказа се, че общата им православна вяра, не е доста- 
тъчно обяснение на това разпространение поради 
фолклорни представи и обредност, запазили редица 
предхристиянски елементи, които освен че не са мало- 
бройни, си имат и своите локални особености. 

До тук изброих само някои от предизвикател- 
ствата на светицата към мен. Както вече казах, ци- 
клично, или даже импулсивно,” се връщах към темата 
“Св. Марина”. Трябва да призная, че се опитах да ока- 
жа съпротива и да не се занимавам със светицата. По- 
втарях си, че всичко ми е кажи-речи ясно за нея и като 
житиен, и като фолклорен, и като иконографски образ, 
че в нейния култ са съхранени много предхристиянски 
вярвания, някои от които - възможно най-архаични. 
Но, изглежда тя наистина умее да обсебва хората и, 
докато не й отдадеш дължимото - не те оставя на ми- 
ра. Така, през ранната пролет на 1995 г. реших да спо- 
деля всичко натрупано за нея в архива ми. Имах пси- 
хологическата нужда да се видя отново с хора, които 
вярват в Св. Маринка, почитат яи се страхуват от нея. 
Обадих се на колега, който, както ми бе известно от 
майка му и от него самия, е оживял като бебе 
благодарение на Св. Марина. Той ми помогна да се 
видя с майка му и с много созополчанки и да пого- 

воря с тях за светицата. Разговорите с тези жени ме 
убедиха, че съм взела доброто решние. Приех офи- 
циално предизвикателството на Св. Маринка. Сътво- 
рих един скучен текст с множество препратки, позова- 
вания, каталози и т.н. Изведнаж осъзнах, че искам да 
покажа на светицата, че съм вече достатъчно изучена, 
за да пиша за нея. Стана ми смешно, защото не пи- 
шех, за да търся следващото стъпало в научната йе- 
рархия, а заради удоволствието от дългогодишното 
общуване със Св. Марина. Разбира се там, където 
трябва, ще се появяват бележки, но към тях моля да се 
обръщат само онези читатели, които искат да узнаят 


нещо допълнително. 

Преди много години (1959 г.), в лекции в уни- 
верситета в Кембридж, Чарлс Пърси Сноу употребява 
за първи път понятието “двете култури”, за да обос- 
нове различията между интелектуалците хуманитарис- 
ти и представителите на точните науки.“ Тези лекции, 
за които знаем благодарение на откритието на Гутен- 
берг, предизвикаха продължителна дискусия, която 
води до това, че много хора, употребявайки понятията 
и досещанията на Сноу, забравиха да го цитират. Ина- 
че казано, той влезе в научния фолклор. Тези редове 
са ми необходими, за да се извиня на Сноу, че заим- 
ствувам неговото понятие, но сменям съдържанието 
му. 

Две култури, сиреч две “обучени и възпитани 
поведения” (две пайдейи), може да се наблюдават още 

